khistorydata/jeongjo-sjw-relations huggingface dataset:
정조 5년
正言朴聖泰疏曰。伏以。臣才識空疎。百不猶人。夷考賤歷。罔非踰分。居恒愧懼。若隕淵谷。迺者薇垣除旨。忽下於郊館陪扈之日。天牌儼臨。試事有命。章皇出肅。黽勉暫膺者。亶出於往役之義。而因仍蹲冒。實非臣心之所敢安。加以素患痰癖之病。越添於重觸風寒之餘。證形危苦。委頓床笫。時日之內。轉動無路。敢陳短章。仰干崇嚴。伏乞聖慈。俯垂矜諒。亟遞臣見叨之職。以便調息。仍治臣瀆擾之罪。以肅朝綱焉。臣方乞免。不宜贅他。而憂憤所激。敢此附陳之。嗚呼。國家刑政。莫嚴於懲討。而近來懲討。嚴耶。不嚴耶。上下相持。恬嬉度日。舊逆新逆。種下生種。言之及此。不覺懍然而心寒也。鄭妻之妖凶。龜柱之猾慝。國榮萬剮難赦之惡。樂純三罪已成之案。臣於前後臺地。亦已備論於疏啓之間。而忱誠未格。兪音猶邈。乃令君讎國賊。或尙保首領。或臥斃牖下。此固臣等不忠之罪。而古今天下。寧有如許刑政乎。況今國榮收孥之請。旣出一國公共之論。樂純負犯之外。又是國榮應坐之人。則殿下又何爲而一味靳持。不思所以置法也。伏願廓揮乾斷。亟允諸啓。以杜禍源。以洩輿憤焉。噫。彼德相之罪。可勝誅哉。渠以先正之裔。厚被聖上之恩。不思報效。反蓄異圖。假托儒名。附麗權凶。倏去倏來。惟國榮是從。一言一默。惟國榮是聽。腸肚相連。表裏交煽。乃敢以四字凶言。闖然書呈。其指意之陰慘。句語之叵測。實是路人之所知。而其姪煥億。卽德相之倀鬼也。納媚國榮。以圖進身之計。㗖利乃叔。視爲藉手之資。紹介兩賊。袖疏往復。陰謀祕計。爛漫綢繆。種種罪惡。與乃叔一而二。二而一。則論以邦憲。豈可暫貸。而王網太恢。凶孼潛滋。馴致今日湖賊之出而極矣。逆如德相而稱以丈席。罪如德相而謂之伸辨。嘯聚徒黨。傳通諸路。扶護凶賊。力抗朝廷。至有十二校院和應之變。義理之晦塞。人心之陷溺。胡至於此。聞之髮豎。言之眦裂。今此特遣繡衣。雖出於我聖上審覈之擧。而諸囚之護逆情節。如彼其狼藉。則不以治逆之律治之。而只付之一使臣。揆以國體。極涉疎虞。且其窩窟根柢。一則德相。一則煥億。則德相安置之命。難緣目下不得已之故。而未免失之太寬。況煥億之尙靳竝竄。一任其偃息自在。亦何故也。臣謂德相煥億及湖獄諸罪人。亟令王府。如法拿囚。以待用刑之日。設鞫究覈。快正王法。斷不可已也。臣無任屛營祈懇之至。答曰。省疏具悉。所陳已諭於他批矣。爾其勿辭察職。
정조 5년
應敎李顯永疏曰。伏以。臣向叨諫職。妄進一言。非敢以言責自居。秪欲效無隱之忱。文辭旣拙。誠意且薄。未能孚格天心。不免自速大戾。責敎荐降。辭旨截嚴。臣誠惶懷震越。求死不得。退伏鄕盧。如無所容。聖度天大。曲賜容貸。薄譴未幾。恩敍遽降。繼而有玉署除命。臣惝怳感激。以首頓地。不知所以自措也。臣固當含恩畏義。竭蹶趨承。而第臣於館職。自來情勢。實有萬萬不可强者。前者屢叨。一未承膺。罪積逋慢。恩深曲遂。至今處義。與前無異。馹召之下。進身無路。玆敢不避猥越。仰瀆宸嚴。伏乞天地父母。俯賜諒察。亟命鐫削臣職。仍治臣罪。以肅朝綱。不勝幸甚。以臣情勢。何敢贅及他說。而事係懲討。愚衷自激。略此附陳焉。噫。時運不幸。亂逆層出。變怪之生。無所不有。天彝人紀。存者幾希。而豈意今者。又有此湖獄諸逆之變乎。德相凶言。罪通天地。輿儓婦孺。莫不知爲劇賊巨慝。思欲食肉而寢皮。則彼諸逆獨何心腸。倡起叵測之論。嘯聚不逞之徒。以德相而稱之丈席。以德相而謂將伸辨。煽動半國人心。甘爲凶逆立幟者。其腸肚之極凶。手勢之絶悖。不但爲陰護而潛釀。言之至此。不覺凜然寒心。此若不窮覈根因。鋤發窩窟。則不知幾許凶孽。又復接跡而起。此正巨魁授首之日。罪人斯得之秋。而王府設鞫之請。尙靳允兪。營獄審覈之命。又涉暇豫。嗚呼。治逆之不嚴。又如前日之爲乎。向使德相。早伏邦刑。傳首八方。則雖以湖逆之凶。庶幾知畏。而天討不行。王章未伸。以千古所無之賊。處畿甸咫尺之地。張氣吐焰。暋不畏死。則凶徒之爲之左右者。排布綢繆。煽惑誑誘。遂至有今日之變。寧不痛哉。爲今之圖。惟有顯戮元惡。以絶根本。窮治湖獄。掃除凶醜。而德相安置之命。又失太寬。如此而將何以拔亂本而塞禍源乎。臣謂德相姑先拿囚王獄。以待用刑。嚴覈得情。快施王法。斷不可已也。至若煥億。卽一千古妖孽無所不爲者也。使煥億偃息自在。固已慮無不至。而今有湖獄之變。則決不可一任其跳踉。亦命一體鞫問。以防暗地醖釀之階焉。仍伏念。臣之被嚴譴纔屬耳。縱荷涵貸之恩。尙切悚懷之忱。在臣義分。宜不敢復事煩瀆。甘自陷於僭越之科。而第臣受人反詆。玷辱多端。離不與之呶呶。亦豈終自默默。以重貽朝廷之羞哉。蓋臣向日之疏。是豈不已於可已者也。惟彼蔡濟恭。直以無識愚頑之一鄙夫。始挾俳優之文。陰售籠利之計。及夫歷遍華腴。爵秩漸高。則凌轢一世。謂莫我何。無識而爲汎濫。愚頑而爲無嚴。陰險之性。觸事呈露。不厭之慾。隨處漸長。全昧知分之義。恒懷不平之心。今日犯一罪。明日犯一罪。罪日以積。公議且激。則不思悛改之道。反肆凌犯之意。遂至於咫尺前席。天日俯臨。而高談緩步。不勝倨傲之態。平坐游目。顯有倔强之習。君臣之分。堂陛之嚴。其將由此而壞了。則此憲臣之疏所以發也。以我殿下日月之明。容諫之德。旣不嘉納。反加摧折。雖以臣至愚。忝在諫官之末。不能無匡救之言。而寂寥一疏。無補鷹鸇之逐。畢竟詈辱。反招齷齪之目。臣實一心慙愕。有不自已。然此猶屬臣身者耳。嗚呼。天下之事。莫不有分。分之爲言。天序之秩然。人紀之截然。分而不守。則悖亂凌犯。莫之救焉。先王所以以禮防之。罔敢使踰越者也。顧今濟恭之罪。不但爲不守分而已。而殿下不惟不使之踰越。又從以庇覆之。假借之。長其無嚴之不已。終至有今番之對章而極矣。渠若有一分嚴畏之心。自有憲臣之疏。固當踧踖泯伏。如不容於天地之間。而乃反恣意投章。或曰殆成月課。了不新奇。或曰不亦添臣別般死罪。直發此慢辭戲語。似嘲似弄。無一毫敬謹之意。帶無限悖濫之習。人臣告君。似此口氣。臣未之聞焉。況其辨暴之辭。輒擧上敎。引以爲證。吁亦痛矣。自古臣子之得罪於公議者。亦果有上引君父之言。以作自明之資。如今日濟恭之爲者否。此已非臣分之所敢出。而至於犯分凌節。無禮不敬之目。無一言之及此者。其心所在。不難知矣。始旣犯之容易。則終亦聽之尋常。不足動其一髮而然耶。爲人臣冒此名。顧安得一日自立。而渠獨何人。在貪鄙則辨之如不及。在凌犯則處之甚怡然。乃無一言之及此者乎。身負人臣之極罪。眼蔑公議之至嚴。前後數三疏悖慢無嚴之狀。不但止此。而臣不欲毛擧。然其所謂知己之稱。又何放恣之至此也。以殿下包容之德。設或有慰藉之敎。在渠分義。宜不敢貪以爲寵。若固有之。況向日傳敎辭旨與知己云者。語意全不相同。雖以渠至頑且愚。亦豈不知。而直以上有知己之說。隱然擬之於不敢言之地。噫。截斷句語。强引王言。從古强梁跋扈者所不敢爲也。而濟恭乃不以爲懼邪。臣於此。不惟駭憤痛惋。又不勝其隱憂深慮。濟恭之負犯至此。而殿下之寬貸猶前。則不但濟恭之惡。無時可已。以今日之世道。今日之人心。安知其無駸駸然自誤者乎。臣之此憂。非獨爲未然而言也。搢紳之間。亦或有非臭味聲氣之相近。尙吹噓顧惜之不已者。此豈非今日世道之憂。而以我殿下之明。獨不念及於此。一向假貸。不欲罪之者。其將陶鑄於大化之中而然耶。聲罪愈嚴而頑濫愈甚。則凌犯無禮。卽其天性之不移者也。臣恐殿下陶鑄之化。於此其猶病諸。而適足以貽聖世無窮之憂也。臣自見其疏。憂憤積中。引罪之餘。不免冒瀆至此。臣雖由此而被鈇鉞之誅。實所甘心。惟聖明垂察焉。嗚呼。近年以來。民憂國計。無一可恃。而只幸無水旱飢饉之患耳。今年風水之災。殆近古所未有。而嶺南尤有甚焉。廬舍漂流。人命渰沒。婦子號呼之聲。老弱流離之狀。誠有不忍聞者。我殿下敬天無豫之誠。恤民如傷之德。哀矜惻怛。溢於絲綸。藹然聖意。孰不欽仰。而第災不虛生。政貴實惠。修省之方。奠濟之策。不可應文而已。宜有所惕然振作。上不孤皇天之警。下不負南民之望。毋或有應不以實。惠不下究之歎焉。然分憂之責。惟在方伯。方伯非其人。則民之憂尤大矣。本道以國家根本之地。値災殄飢荒之時。尤宜極選方岳之才。以爲蘇息之道。不待臣言之畢。想有聖念之及於此者矣。前伯已遞。今不必追提。而前事之失。後人之鑑。臣請略言之。臣竊伏見前後飭敎之及於道臣者。眷眷諄複。不啻如耳提面命。嶺以南生靈轉輾溝壑之狀。耿耿若睹於廈氈宵旰之中。至有遣使慰諭之擧。若使爲方伯者。不負委畀之重。能盡導揚之責。宣使我殿下憂勤之至此也。其孤聖簡瘝厥職者大矣。然不惟其憒憒不事事而已。南來之言。尤有大可駭者。如李鴻祥李禮輔藎輔輩。世所目之爲至妖至奸不祥之物。咸萃一幕。委以腹心。一施一爲。皆仰其眉睫。一簿一牒。皆聽其指麾。關節之交通。貨賂之公行。特其細故。獄訟立落。惟從三孽之左右。守令默陟。惟視三孽之愛憎。七十州旬宣之權。都歸於三孽之掌握。所謂方伯直一尸位耳。然猶抱持坐起。不捨須㬰。儒服驢背。輒從巡路。廚傳之侈盛。視同方伯。列邑之怖畏。反逾方伯。嶺南之人。只知有三禆。不知有方伯久矣。一路吏民。無不欲食其肉。甚至於守門請出。要路懷刃。必欲甘心而後已。其爲南民之患。槪可知矣。南土人心。値此凶荒之災。固多離析之憂。重爲妖孽輩所侵漁殘虐。將至於莫可收拾。噫。彼道臣。叨承重寄。不能爲國家承流宣化。則亦云已矣。率蓄數三狐鼠之輩。反貽一方生靈之禍者。烏得無其罪乎。臣謂前慶尙監司李文源亟施譴削之典。作弊三孽。竝令道臣聚會民人。嚴刑遠配。以慰南民之心宜矣。臣無任屛營所懇之至。答曰。省疏具悉。首陳事。如是鉤覈。意有在矣。次陳事。齗齗之言。果不新奇。重臣疏語。豈不着際。第三件事。當體念。第四件事。方欲裁處矣。
정조 5년
辛丑九月二十九日午時。上御觀物軒。右承旨入侍時。右承旨徐有防。記事官趙興鎭金鳳顯。別兼春秋鄭東浚。以次進伏訖。上曰。左承旨與右副承旨入侍。賤臣承命出。與行左承旨金尙集。右副承旨金宇鎭進伏。上曰。左承旨登科最久。而今始陞資。誠貴矣。尙集曰。臣以無似賤品。濫蒙洪造。至有今日特擢之恩。臣誠感泣。不知所達矣。宇鎭曰。俄見臣父抵臣書。則私門盛滿之懼。已不足言。而聖恩如天。洪造至此。感泣之餘。不知何以報答云矣。上曰。今日政亞卿望以新陞資者。勿爲啓請擬入事。分付。賤臣承命出。承史以次退出。
정조 5년
辛丑九月二十九日未時。上御誠正閣。軍士房承旨與一二直提學入侍時。一直提學沈念祖。二直提學鄭志儉。左副承旨趙時偉。假注書趙衍德。記事官金鳳顯。別兼春秋徐龍輔。以次進伏訖。上曰。吏議何不差出乎。時偉曰。前望只有一人。故未能備望而然矣。上曰。今以吏議之未差。誓戒不得設行乎。承旨閣臣外。無故人卽爲擬入事。分付。賤臣承命出。回奏曰。以單望差出。曾無是例。故不得擧行云矣。命書傳敎曰。未肅拜禮曹參判許遞。今日政差出。上曰。二直提學。以一直提學塡差。堂上執禮閣班。其將無人乎。念祖曰。此是與臣相議之事矣。志儉曰。差祭時蔭官猶可塡差。而文官數甚不多。每有苟艱之弊矣。上曰。吏議望筒。若不備擬。則俄下傳敎中承旨閣臣。改以前望單子入之。書出前望。仍爲持來。賤臣承命持入。上曰。禮參望斯束擬入事。分付。賤臣承命出傳。志儉曰。講義今當條問。而李顯默所問大學講義。今已畢到。論語則全未擧論。從當以文義發問。而李魯春一次講義。亦未應試。同此條問。似好矣。上曰。可矣。上曰。抄啓文臣試券。幾何呈之乎。俾卽催促。仍爲知來。賤臣承命出。回奏曰。只有試券二張來到矣。上曰。若過酉時。則不必入考。以此分付。更爲催促。可也。賤臣承命出傳。上曰。漕船設置事。一直提學聞之乎。念祖曰。然矣。上曰。完伯之十年養松。可當作材云者。是不成說矣。志儉曰。果然矣。上曰。今此完伯。專爲南民之利。而不念江船之弊。可謂執一之論矣。大抵船價米上京與否。在國家別無損益。而在江民爲惠甚不些矣。顧今所恃者唯民情。而若設漕船。以絶生業。則人心將渙。怨言必興。是豈不可悶乎。究其敗船之由。當初船漢輩納賂求載。以致元數之不足。欲爲掩覆之計。故乃有故敗之擧。其弊則專由於官長之受賂。下吏之弄奸。是豈不駭痛乎。此後復有此等之事。則守令之干犯。重者當施重律。次者營門決杖。監司則施以禁錮之律矣。且聞若設漕倉。則運稅之際。百里外居民。率多載輸之勞。故南民亦爲不願云。又是軫念處矣。時偉曰。聖敎至當矣。在前嶺南漕船設置之後。江船以致減數矣。湖南漕船。今又創設。則船隻將至空虛而後已矣。今玆聖鑑孔昭。有此下敎。臣不勝欽仰矣。上曰。禮房承旨入侍。賤臣承命出。與徐有防偕入進伏。上曰。闕外某處。若定校書館。則當作奎章閣職房乎。志儉曰。如是則似好矣。上曰。雷淵集敦孝錄。今皆校正乎。念祖曰。校正則已訖工矣。上曰。然則雷淵集先爲刊出。似好矣。念祖曰。寶鑑畢役後始之。似好矣。上曰。朴聖源賜諡事。曾有下詢者。而格例。何如。念祖曰。考之前例。則參判之特命賜諡亦多矣。自上若追念甘盤之舊。特命贈諡。則其爲聳群聽而光聖德。非比自下仰請者矣。上曰。若贈正卿則自可賜諡矣。念祖曰。然矣。又曰。羅德憲今已賜諡。李廓又將請諡。自前如此之人。不用年號。或有已例。分付該曹。此兩人宣諡官敎。依此擧行。何如。上曰。依爲之。出擧條志儉曰。明日當奉審奎章閣。而每五日。皆以草記。仰稟。書入儀注。事涉煩數。稟則以啓辭爲之。儀註則無異增刪處。更勿書入。似好矣。上曰。唯。仍命考試券。念祖等考訖。命書等題。仍拆封。二下鄭東浚。三上金載瓚洪仁浩。三中金宇鎭。三下徐鼎修。以次出榜訖。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨趙時偉坐。左副承旨沈念祖坐。右副承旨金宇鎭坐直。同副承旨徐鼎修坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
傳于徐有防曰。左副承旨馳詣宗廟景慕宮。奉審摘奸以來。
정조 5년
傳于徐有防曰。都承旨入侍。
정조 5년
徐鼎修啓曰。吏曹正郞金載瓚禁推事。命下矣。所兼直閣。依定式遞差傳旨捧入之意。敢啓。傳曰。知道。
정조 5년
傳于徐有防曰。禮曹謄錄堂郞入侍。
정조 5년
傳于徐有防曰。右副承旨與禮曹謄錄堂郞入侍。
정조 5년
傳于徐有防曰。錢壹百兩。木壹同。綿紬貳拾疋。輸送于淸璿郡主房。
정조 5년
以江原監司狀啓。宗廟薦新及十月朔朔膳生銀魚。姑未産出。俱不得封進。惶恐待罪事。傳于徐有防曰。勿待罪事。回諭。
정조 5년
以京畿監司李亨逵。江原監司金憙災結請得狀啓。傳于金宇鎭曰。以草記稟處。
정조 5년
以禁府都囚徒。傳于金宇鎭曰。韓昌愈保放。梁埉付過放送。
정조 5년
以刑曹都囚徒。傳于金宇鎭曰。被打掖隷崔誡道。回示後充軍次。尙今拘囚訓局。許聖得宜無異同。照律定配後草記。
정조 5년
徐有防。以禮曹言啓曰。慶尙道觀察使封進景慕宮薦新柚子。今始上來。依例令廚院捧入之意。敢啓。傳曰。知道。
정조 5년
又以弘文館言啓曰。副修撰洪文泳。旣有只推之命。卽爲牌招察任。何如。傳曰。允。
정조 5년
以校理金履正。修撰洪秉聖牌不進罷職傳旨。傳于徐有防曰。許遞。其令卽爲入參。
정조 5년
趙時偉。以禁衛營言啓曰。依下敎。貳極門把守軍三十名內二十名。還直銅龍門。餘數十名內。貳極門墻垣三處。一處四名。二處各三名。千摠敎鍊官各一員。率領分把之意。敢啓。傳曰。知道。
정조 5년
傳于趙時偉曰。祭享色郞廳。付過放送。
정조 5년
徐有防。以禮曹言啓曰。太廟大享儀註中望瘞一節博考稟處事。臣旣伏承筵敎矣。取考通典。則開元禮太廟大享。不言望燎望瘞之節。而社稷時享則爲望瘞。文獻通考宋制。宗社大享。竝爲望瘞。大明集禮。宗廟則爲望燎。社壇則爲望瘞。蓋郊祀之禮。以陽爲主。故歷代有燎而無瘞。社壇之禮。以陰爲主。故歷代有瘞而無燎。惟宗廟之禮。或瘞或燎。歷代不一。而自古瘞燎。只擧玉帛。不及於祝。似以玉帛爲重而然矣。我朝五禮儀。廟社大享。俱以望瘞載錄。而先朝丁丑。因受敎收議大臣後。改瘞爲燎。伊後廟社及凡係祭享。皆以望燎擧行。則儀註笏記。似當一倂釐正。而社稷儀註笏記。則以望燎已爲釐正。宗廟則惟笏記中釐正。而儀註則尙以望瘞謄傳。擧行之節文與入啓之儀註。互爲相左。實乖禮意。自今冬享大祭爲始。釐正歸一。恐合事宜。而此係莫重典禮。臣曹不敢擅便。上裁。何如。傳曰。考據該洽。依此施行。
정조 5년
金宇鎭。以義禁府言啓曰。韓昌愈保放。梁埉付過放送事。命下矣。依下敎。時囚罪人韓昌愈保放。梁埉付過放送之意。敢啓。傳曰。知道。
정조 5년
趙時偉。以義禁府言啓曰。迎日前縣監徐完碩拿囚之意。敢啓。傳曰。知道。
정조 5년
又以義禁府言啓曰。罪人李得重原情公事判付內。待用刑捧遲晩次。姑爲具格嚴囚事。命下矣。罪人李得重。着枷杻足鎖。嚴囚南間之意。敢啓。傳曰。知道。
정조 5년
金宇鎭。以義禁府言啓曰。吏曹正郞金載瓚。拿囚之意。敢啓。傳曰。知道。
정조 5년
開城留守鄭昌順疏曰。伏以。臣荷天地之恩。而蔑涓埃之報。無尺寸之長。而受簡拔之眷。前後忝竊。已踰涯分。內外敭歷。畢露醜拙。向叨藩臬之寄。竟著僨誤之罪。至今追訟。尙有餘悚。侏儒之技。已驗一節。鉛刀之割。無望再試。低徊冗散。乃分之宜。而不意慈覆之天。未忍終棄。今此居留之命。又出夢想。臣誠聞命驚惶。莫省所以自措也。分司之任。雖稱閑局。而事務之殷。旣無間於藩翰。地望之隆。亦有藉於坐鎭。從古遴選。必加難愼。矧玆松都。畿輔之襟喉。而地係重關。駔儈之都會。而俗趨末利。苟非其人。實難殫壓。今乃擧而畀之於已試蔑效之一賤臣。身固榮。而於國事何補。今以都試。又有促敎。而量己揣分。冒膺無路。玆陳肝膈之懇。仰瀆崇嚴之聽。伏乞聖明。察臣言之非出飾讓。念臣職之不可輕授。亟賜遞改。以重官方。千萬幸甚。臣無任屛營祈懇之至。答曰。省疏具悉。卿其勿辭行公。
정조 5년
辛丑九月三十日辰時。上御觀物軒。都承旨入侍時。行都承旨嚴璹。記事官趙興鎭金鳳顯。別兼春秋鄭東浚。以次進伏。上曰。昨夜諸承宣事。卿亦聞知耶。璹曰。臣今日仕進後始聞。而不勝惶悚矣。上曰。昨以享官事。有所下敎。使各室大祝。書之手笏。整齊入參。且開門之差早。亦出於無使臨時錯雜之意。而及其大祝進前之際。全無次序。初不整齊。莫知某人之爲某室大祝。自予登極以來。受誓戒。未有如今番之不成樣矣。此雖政院不能申飭之致。而莫非予誠敬之不足而然矣。正爲自反處也。大抵近來承宣之慢忽成風。非但此一事而已。凡百擧行。極甚怠惰。練熱者漸歸於懈弛。生疎者無望其諳習。政院事寧不悶然乎。凡於節目間事。雖或有一二差誤。猶可容恕。而親享誓戒。何等重事。前後申飭。不啻縷縷。而其所擧行。極涉駭然。非不知嚴加處分。而半夜諸承宣之一時遞易。亦涉如何。故曲加參酌。姑爲含默矣。璹曰。伏承聖敎。實不知所達矣。上曰。自日前有頭疼之證矣。今日則眼部疼甚。頻有赤氣。膈痰亦甚壅滯。卿於筵退後。直往藥房。問于吳道炯。議定當劑。以爲製入。可也。璹曰。近來朝晝之氣甚不調。閭巷之間。感氣大熾。此時保嗇之方。尤可節愼。而近日自內院所進石花菜。性味甚涼。逐日進御。恐不合於痰滯之症矣。上曰。予之膈痰。本是火痰。故寒涼之味。亦無所妨矣。命退。諸臣以次退出。
정조 5년
辛丑九月三十日巳時。上御誠正閣。禮房承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。昨日政院之擧行。其可成說乎。以享官之從其位次。書諸手笏。不失其次之意。昨已申飭。且開門之差早者。亦出於無使臨時紛沓之境矣。及其諸大祝進前之際。雜亂無次。莫知某人之爲某室大祝。趁早下敎之意。顧安在哉。近來諸承宣之怠惰成習。如承旨之諳鍊者。漸互懈弛。新入生疎之人。尤無可論。諸承宣此習。盡爲革祛。熟者尤熟。生者漸鍊。無如前日之慢忽宜矣。而不然則予不每每曲恕矣。有防曰。伏承聖敎。惶悚震越。不知所達矣。臣與諸承旨。招致該吏。申申嚴飭。不止一再。而畢竟擧行。如是雜亂。此莫非臣等之罪矣。上曰。政院事。自是專責於下位。而昨日擧行之不成樣。皆是同副不善檢飭之致。從當處分。先爲出去之意。分付。賤臣承命出。承史以次退出。
정조 5년
辛丑九月三十日未時。上御誠正閣。右副承旨與校正堂郞入侍時。校正堂上柳義養。郞廳李家煥。右副承旨金宇鎭。假注書趙衍德。記事官金鳳顯。別兼春秋徐龍輔。以次進伏訖。上曰。有何稟定事乎。義養曰。五禮儀中。古有一二字一二行釐改之事。何以爲之乎。上曰。在前以下敎刪改乎。義養曰。然矣。上曰。仍舊置之無妨矣。義養曰。嘉禮儀節。曾或有刪改之段。而近來專用此禮。還爲添正好矣。上曰。此亦稟定刪改之事乎。義養曰。奉朝賀只以今文古註仰奏。而其所刪改。卽書吏所書之文矣。上曰。五禮儀所載儀註。俱是時宜之節。勿爲刪改好矣。義養曰。聖敎誠然。此是四百年遵行之儀。不必增減矣。上曰。大明集禮。皇帝亦立而行禮乎。義養曰。此禮未能詳知矣。上曰。今文四品以上朝服。五品以下黑團領。是何故也。義養曰。臣亦未知。而事甚斑駁矣。上曰。今文初非設局纂出之文。而只一人所見。以爲增刪。故有所然矣。義養曰。果有此等之事。故臣與郞廳偕入矣。上曰。郞廳所見。果何如。家煥曰。今文雖曰便宜。而只是書吏之所書。古五禮儀。卽古人之所撰。倣古遵行。誠甚得宜矣。上曰。續五禮儀。屬於今五禮儀。何如。義養曰。聖敎誠宜矣。上曰。望燎位事。該曹有所草記。而尙無定例。是何故也。義養曰。此必是書吏所書之文矣。上曰。先朝己未年草草纂定。故果有欠缺之文。以大明集禮。參用遵行。好矣。仍命納大明集禮。賤臣承命出捧入。又命納大淸會典。賤臣承命出捧入。命宇鎭讀奏訖。義養曰。國朝大禮年月之可考者。本曹所當詳悉記載。而列聖朝卽位月日。何等重大。而本曹文籍。全無記載。至於璿源譜略。亦多不書。殊涉疎略。臣今番謹因實錄廳。有所考出。而猶未得盡考矣。前頭或有江華考史之時。更爲詳考。以爲載錄於本曹冊子。而譜略中亦爲載錄。恐合事宜。故敢此仰達矣。上曰。依爲之。出擧條義養曰。皇明註疏。有中廟御諱。某在贊揚之道。不可泯滅。寶鑑中仍爲載錄。好矣。上曰。爾言誠宜。送于纂輯廳。可也。義養曰。冊名稟定。然後可以粧䌙矣。上曰。從後更稟。可也。命義養等先退。上曰。海伯果能善爲乎。宇鎭曰。似無染惡之弊。而今此闔門同慶。圖報無地云矣。命退。諸臣以次退出。
정조 5년
辛丑九月三十日四更一點。上詣明政殿月臺。受誓戒入侍時。行都承旨嚴璹。行左承旨金尙集。右承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭。假注書趙衍德。記事官金鳳顯。別兼春秋林錫喆。以次侍立。上具遠游冠絳紗袍。乘輿出賓陽門。詣明政殿月臺。就板位東向立。下敎曰。莫重誓戒。西班正卿中無一人朝服。事甚駭然。委折問于押班監察以奏。時偉承命出。回奏曰。韓光會李敬懋等四人云矣。上曰。至於將臣。不着朝服。尤極可駭矣。時偉曰。二品朝服。體例自別。而今日西班入參。卿宰不着朝服。揆以事面。極涉未安。當該押班監察。亦有不能檢飭之失。一體推考警責。何如。上曰。依爲之。出擧條贊儀唱四拜禮。大臣以下行拜禮訖。讀誓文官李衍祥金魯鎭。陞自東階。進請誓文訖。降復位。贊儀唱四拜禮。大臣以下文武百官行拜禮訖。上曰。各室大祝及奉俎官以次進前。一室大祝李時秀進前仍退出。二室大祝以下以次進前。至第九室大祝權以綱進前。上曰。各室大祝先自外班書笏定次事。已有下敎。則今於進接之時。有此易次之擧。祭享色郞廳。何如是擧行乎。祭享色郞廳。卽爲召入。賤臣承命出。與金載瓚偕入進前。上曰。若有惕念則焉有此弊。事極駭痛。仍命書榻敎曰。祭享色郞廳禁推。命行禮百官★★西班★出諸臣以次退出。上曰。還宮門路以光化門爲之。以此分付。時偉承命出。分付。上曰。出標信留門★★★出去還閉事。分付。時偉承命出。分付。通禮跪請乘輿。上乘輿出光政門詣建陽門外。上曰。旣無毛具之令。而軍兵之★★揮項。亦涉可怪矣。時偉曰。軍伍服着。自有其時。而旣非嚴寒之節。旣無毛具之令。而挾輿軍卒。間有着揮項者。事未前有。誠極駭然。該大將拘於格例。雖不得請推。挾輦將當爲警責。本院請推之外。無他可施之罰。何以爲之乎。上曰。令該營大將申飭。可也。上曰。日寒如此。把守軍之號凍耐苦。實屬矜悶。俾令輪回食代。令該曹厚給空石。更加結幕事。分付。駕入協陽門。仍入大內。諸臣口傳問安訖。以次退出。
정조 5년
以上缺啓曰。全羅右水使李邦鵬狀啓據。刑曹粘目內。梨津前萬戶廉天培。移本府處之事。允下矣。廉天培時在任所云。依例發遣府羅將。交代後拿來。何如。傳曰。允。
정조 5년
又以刑曹言啓曰。被打掖隷崔誡道。回示後充軍次。尙今拘囚訓局。許聖得宜無異同。照律定配後。草記事。命下矣。罪人許聖得之毆打掖隷。旣涉放恣。初招飾詐。亦屬欺隱。以此以彼。俱合重勘。以大明律對制及奏事上書。詐不以實。本律。杖一百徒三年。杖則受贖後。定配所於江原道通川郡。押送配所之意。敢啓。傳曰。知道。
정조 5년
又以刑曹言啓曰。今日次對。因八江御史別單。大臣覆奏。憲府吏隷等。私自憑藉。侵漁江民之狀。旣承更加嚴覈之命矣。渠等所犯之狼藉。前旣畢露。已爲捧供以入。而平問之下。不但得情之無路。輒皆推諉於官牌。而至於假稱刑吏。捧賂操縱之事。一辭發明。末由窮覈。自臣曹。初旣多般廉察。又使許民來訴。則其中甕幕之鄭尙義。龍山之鄭齊羽。西江之任光得。麻浦之李時郁。素稱饒富。而稱以風聞。假託恐喝。前後侵徵捧賂之數。殆至四百餘兩。此是前供之所無。而渠輩之作俑。故以此更加施威。嚴問於在囚各人等。則渠輩互相指名。個個直招。當初欺隱之情狀。尤極痛惡。其在懲一礪百之道。不可不照法重繩。待用刑嚴勘次。姑爲依前具枷杻嚴囚。其外同犯書吏姜德興。崔春得安宇得。所由金泰山許乭伊朴東益等六名。今方捉來嚴囚。待結末。一體勘處之意。敢啓。傳曰。知道。
정조 5년
刑曹參判閔鍾顯疏曰。伏以臣自肅國子之命。經夏涉秋。未嘗一日而無官。以至喉司淸切之地。史館深嚴之所。有召輒膺。不敢爲逡巡之計。誠以受恩如天。報答無地。陳力就列。尙可以粗效微誠。而憂深僨事。愧在溺職。以榮爲懼。夙宵靡安。不圖玆者。有隕自天。加之以二品命德之秩。申之以秋官佐貳之命。臣於是。神情倘怳。感淚被面。益不知所以自措。噫。名與器。有國所重。自古明王。兢兢於斯。衣裳在笥。功德是懋。苟或不然。授非其人。其爲上累愼簡之政。下招瘝曠之譏。豈細故也哉。方今聖明在上。百展惟貞。凡於器使之際。務先名實之核。而臣之無似。最居人下。迂愚齟齬。無所比數。雖尋常職事之末。猶懼不稱。況玆亞卿峻秩。初非可以擬議。而一朝擧以畀之。不少留難。未知如臣不肖。何以獲此於聖朝也。況臣通籍十有餘年。仕於朝者。不滿一朞。初無歷試之勞。而猥竊踰分之寵。冥升驟遷。立竢顚沛。臣身至微。縱不足恤。其於國體之有損。公器之漸輕。何哉。抑臣重有所慙忸於中者。夫以臣材識蔑裂。資歷淺短。而乃殿下拂拭而收錄之。委成均之重任。責勸課之實效。臣祗奉明命。且惶且感。而首尾五朔。一味尸素。曾無絲毫之效。少裨我聖上右文作人之化。臣每念及此。徊徨踧踖。若靡所容。雖荷天地之大。曲賜包容。尙逭於孤恩失職之誅。而其何敢貪戀榮寵。進據卿班。以增其罪戾哉。玆敢不避煩瀆。略控衷懇。伏乞聖慈。察臣無用之實。諒臣難冒之情。亟命收還臣新授資級職名。以重官方。以安微分。公私不勝大願。臣無任屛營祈懇之至。答曰。省疏具悉。卿其勿辭行公。
정조 5년
黃海監司李敬養疏曰。伏以臣猥以無似之質。偏蒙特達之遇。酬報旣蔑於涓露。班聯不離於淸要。居常兢惕。如集于木。乃於千萬意外。伏承海臬新命。臣尤惝怳感激。不省攸措。念臣本無需世之具。可備器使之末。前後踐歷。罔非踰濫。而至於方岳重任。尤不近似。惟此海西一路。幅員之大。雖遜三南。關防之要。竝稱兩西。況其俗習愚悍。而獄訟繁興。軍政紊雜而蠹弊多端。剸理之難。反甚諸路。苟非綜明練達。可制盤錯者。莫宜畀之。如臣疎才淺識。顧何敢擬議乎。噫。官至刺史。昔人所榮。養以專城。人子至願。母子相對。感極涕從。區區私情。豈勝奉檄之喜。而其奈力薄擔重。才短責鉅。將不免辱聖簡而僨國事。何哉。反復揣量。末由承當。玆敢冒陳肝膈之懇。仰瀆崇嚴之聽。伏乞聖明。諒臣情之非出飾讓。念重寄之不容濫授。亟命鐫改新除藩任。以重官方。以安賤分。不勝萬幸。臣無任屛營祈懇之至。答曰。省疏具悉。卿其勿辭。速往欽哉。
정조 5년
行都承旨嚴璹藥院進。行左承旨閔鍾顯坐直。右承旨徐有防病。左副承旨趙時偉坐。右副承旨金宇鎭坐。同副承旨李世奭坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
閔鍾顯啓曰。明日常參經筵取稟。傳曰。停。
정조 5년
傳于李世奭曰。承旨房仍。
정조 5년
趙時偉啓曰。奎章閣直提學沈念祖。本職許遞之後。所當卽付軍職。而該曹尙不擧行。誠甚未安。兵曹入直堂上。推考。何如。傳曰。允。昨日以此欲爲下敎。而姑欲觀之。訖此置之矣。安往而今始請推乎。該房承旨爾也。坐直下位爾也。爾則推考。雖以本閣言之。初不提飭該曹。使卽登時付銜。而終日經宵。置之相忘之科。以至推考之請。而又未免讓諸政院。本閣事。亦涉未安矣。
정조 5년
兵曹口傳政事。行副司直沈念祖。
정조 5년
傳于李世奭曰。未下直守令邊將。皆令明日辭朝。
정조 5년
閔鍾顯。以義禁府言啓曰。東所衛將金光運。部將金潤國。西所衛將沈。部將鄭宅潤。南所衛將卞至健。部將吳允國。北所衛將尹光宇。部將尹相等。拿囚之意。敢啓。傳曰。今日捧供以聞。
정조 5년
又以左邊捕盜廳言啓曰。本廳從事官徐潤載。身病猝重。勢難察任。改差。何如。傳曰。允。
정조 5년
禁府啓目。東所衛將金光運。部將金潤國。西所衛將沈。部將鄭宅潤。南所衛將卞至健。部將吳允國。北所衛將尹光宇。部將尹相等。原情云云。傳旨問目內辭緣。特敎査問之下。游辭漫漶。泛稱遲晩。而其首唱人。不爲直陳。究厥情狀。俱極痛駭。金光運沈卞至健鄭宅潤等段。所當請刑是白乎矣。曾經都摠經歷及宣傳官。勿爲請刑。旣有先朝受敎。上裁爲白乎旀。尹光宇金潤國吳允國尹相等段。竝只刑推得情。何如。判付啓。昨因報更巡審事。適以提問是如乎。査問之後。以自今新番。三日不報更是如乙仍于。固知其移御後移報之致是隱乃。試令拿問矣。其矣等供辭。果如所料。右人等乙良分揀放送爲旀。此後段。依例報更於協陽門差備事。令兵曹申飭爲旀。今年七月當該衛將部將。所當指名捧現告勘處。而各司還接。出朝報。差備門還設。別無文跡。姑爲參酌爲良如敎。
정조 5년
領議政徐命善箚曰。伏以。臣近有尻痔之疾。平居豈無疾痛害事之事。而特以皮層之症。不至委頓。鞅掌之務。無處推諉。不計顚仆。一味强策。及當淸廟之親享。自切駿奔之微忱。願差終獻。以至於聽誓矣。霜曉觸寒之餘。病氣大段肆毒。坐立則輒致拘攣。屈伸則倍覺刺痛。轉輾有成腫之慮。而連日達宵。叫死欲狂。見方雜試湯焫。表裏交治。如得少間。丕擬進參於陪祭之班。而至若祼將之任。自量病勢。萬無祗事之望。又況以此欠潔之身。猥入肅雝之地。亦有所不安於心者。與其齟。不敢臨時僨誤。毋寧冒陳實狀。早卽變通。玆不得不短箚呼籲。伏乞聖慈。俯賜鑑諒。亟令攸司。付標改塡。以爲明日肄習備員行禮之地。千萬幸甚。取進止。答曰。省箚具悉卿懇。獻官。令該曹劃卽變通。卿其安心勿辭。益加善攝。仍傳曰。此批答。遣史官傳諭于領議政。
정조 5년
行都承旨嚴璹藥院進。行左承旨金尙集未肅拜。右承旨徐有防坐直。左副承旨趙時偉坐。右副承旨金宇鎭坐直。同副承旨未差。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
徐有防啓曰。自明日至初七日。親祭齋戒相値。視事頉稟。傳曰。知道。
정조 5년
金宇鎭啓曰。右承旨徐有防。今日不爲仕進。卽爲牌招。何如。傳曰。允。
정조 5년
傳于金尙集曰。右承旨持諸執事擧案入侍。
정조 5년
徐有防啓曰。藥房三提調。有稟達事。來詣請對矣。傳曰。入侍。
정조 5년
又啓曰。今初七日宗廟冬享大祭。親祭祭文。當爲製進。藝文提學徐浩修。待明朝牌招。何如。傳曰。允。
정조 5년
備忘記。此胡事體。此胡國綱。惟此寶鑑纂次之擧。何等莫重莫大。而校正堂上及大提學。皆在近畿。無意入城。前後飭敎。只歸紙上之空言。寧有如許分義。其中重臣。向來遭罹。便屬先天。訖今深引。反有悻悻之嫌。孰謂此重臣。後公先私。至此之甚也。又若一重臣之無他情勢。衆所共知。設有難捨之私懇。咫尺之地。來往何妨。然猶不出。太無所據。校正堂上蔡濟恭。大提學金鍾秀上來與否。令政院知入。仍又各別催促。
정조 5년
備忘記。都政日。已有下敎。而銓曹之訖未擧行。似由窠乏。今適有當窠。承候事重。參奉洪守榮。今日政。主簿調用。而府院君家承傳人。亦於後日政。次第卽爲調用事。申飭銓曹。
정조 5년
以大司成望筒。傳于徐有防曰。經遞可惜。前大司成仍任。此望筒勿施。
정조 5년
以吏曹參判望筒。傳于徐有防曰。無可點之人。此望筒。姑置之。
정조 5년
傳于徐有防曰。承旨有闕代。今日政差出。以誓戒參班人擬入。
정조 5년
傳于徐有防曰。此何事體。望筒連爲催促。
정조 5년
有政。吏批。判書李衍祥進。參判參議未差。右承旨徐有防進。以李鼎揆爲修撰。李聖圭爲刑曹參判。徐浩修爲掌樂提調。蔡弘履爲造紙提調。權爲宗簿正。李壽仁爲典簿。趙命喆爲長陵參奉。仁陵君單李在協。承文博士單洪。贈吏參趙旅。贈吏判例兼贈職事承傳。故進士閔百兼。贈吏參例兼。前刑曹參判閔鍾顯考。
정조 5년
兵批。判書李性源病。參判鄭昌聖入直進。參議申應顯病。參知鄭志儉病。右副承旨金宇鎭進。副護軍李謙彬林濟遠柳河源。副司直李在協徐鼎修李在學金寅燮鄭喆祚尹長烈金履正洪秉聖。副司果徐郁修。
정조 5년
傳于徐有防曰。新除授承旨。牌招入直。
정조 5년
以副校理李宗燮。方在罷散中。何以爲之。啓辭。傳于金宇鎭曰。敍用。
정조 5년
備忘記。日昨直閣金載瓚。以吏郞禁推事。伊日欲爲定式而未果矣。凡拿推人之文而侍從以上。武而宣摠以上。勿爲請刑。旣自先朝。有受敎定式。閣臣體貌。視彼不啻自別。此後閣臣。無論時原任。若有置對之擧。該府措語。勿請刑。官雖堂下。亦勿項鎖事。義禁府知悉。載之受敎。因是而又有思得事。故事玉堂官禁推。則毋得拿囚。但於開坐時納供。仍又出處依幕矣。中間因二三玉堂之未捧供。而擅離待命所。此法廢却。旣廢之法。到今決不可還復。至若閣臣。則予所優待。敢倣列朝禮接集賢學士之盛事。有稽之例。烏可不施。自今閣臣之時帶閣職者。如以閣事或兼管他司。遇拿推。政院。先捧閣職遞差傳旨。待啓下始捧拿推承傳。而該房勿爲拿囚。待開坐日捧供。捧供後。出送待命所。一依古例事。分付。惟今之敎。不欲使戴冠坐椅之人。遽置犴狴縲絏也。然此係特恩。界限不可不存。又如原任閣臣。與時任差殊。不當用此例。亦令知悉。
정조 5년
金宇鎭。以弘文館言啓曰。本館上番副校理徐有成。下番修撰權以綱。俱以宗廟冬享大祭祭官。今日議政府肄儀時。晝仕出去之意。敢啓。傳曰。知道。
정조 5년
兵曹口傳政事。副司果兪彦脩尹行晉魚錫齡權坪金東淵柳儞鄭在信李惠祚李頤祥趙城鎭趙武範宋民載韓栐李延伋兪任柱李顯默尹履相柳文養韓德厚洪秉益魚錫光沈埉李泰賢韓光植權璸許晪李趾永。
정조 5년
又以吏曹言啓曰。今此宗廟親行冬享大祭時。第二室執尊。以副司果李命勳塡差矣。始以不當引之事稱頉。又於旣受命帖之後。公然不參於肄儀。以致隔時苟艱之境。事未前聞。大關後弊。本曹請推之外。無他可施之罰。何以爲之。敢稟。傳曰。此亦紀綱所在。且聞該郞所奏。不但有巧避之罪而已。令該府。拿問定罪。
정조 5년
又以兵曹言啓曰。今十月初七日。宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
又以義禁府言啓曰。執尊副司果李命勳。拿囚之意。敢啓。傳曰。知道。
정조 5년
又以義禁府言啓曰。連山縣監兪漢緯。拿囚之意。敢啓。傳曰。知道。
정조 5년
領議政徐命善箚曰。伏以。臣卽伏聞聖候。方在靜攝中。湯劑煎入已至數日。區區下情。不任憂慮之至。臣於前後。屢陳攝儀之請。而孝思彌篤。辭旨愈懇。至以必欲躬將爲敎。臣仰感羹墻之慕。俯切嚴畏之懼。欲俟臨時更籲。遂不敢畢辭而退。今則誓戒過矣。肆儀行矣。受香動駕。期日且近。而天氣乍溫旋寒。節候無異隆冬。勞動玉體。徹曉將事。已乖節宣之方。而雖是微感。旣有愆度。則在聖人愼疾之義。亦豈容一向牢拒。不思所以勉循群情乎。至於此時經宿掣肘。日前筵席。雖伏承下敎。而左右審量。猶不能釋慮。伏乞聖明。更加三思。亟寢親享之命。千萬顒祝。臣於昨日。猥煩疾痛之呼。伏蒙曲體之恩。享官之仼。特許變通。到底生成之澤。曷勝感頌之私。夜來症勢。一味苦重。不得進詣閤外。永對力請。秪以文字替陳。耿耿之忱。病裏惶隕。不知所云。取進止。答曰。省箚俱悉卿懇。禴嘗替祼。雖因事會之不得不然。情禮欠缺。容有其旣。惟玆冬享躬將。寔由可已不已。俄於診筵。備說無餘。卿須諒之諒之。愼節悶慮萬萬。卿其安心勿辭。便意將攝。仍傳曰。此批答。遣史官傳諭于領議政。
정조 5년
應敎朴天行。校理鄭淵淳。副校理徐有成。修撰權以綱。副修撰洪文泳等箚曰。伏以太室薦祼。禮莫大焉。肆儀載擧。動駕隔日。而第伏聞玉候方在靜攝中。勞動聖體。連夜將事。實有妨於大聖人愼疾之方。而又況小雨乍止。寒事斗緊。雖在閭巷賤流。尙有觸冒生病之慮。此時命駕。尤豈不直乖於節宣之義耶。臣等。固知我聖上孝思之彌篤。必欲擧親享之禮。而其在愼攝之方。亦豈無審量之道乎。憂悶之極。相率齊籲。伏乞亟加三思。特寢成命焉。取進止。答曰。省箚具悉。一時表氣。已獲快差。爾等勿以爲慮。
정조 5년
禮曹參判金尙集疏曰。伏以。臣昨登前席。有隕自天。貳卿晉秩之命。豈臣夢想攸及。咫尺承聆。感淚自零。公退怵惕。惶汗靡措。繼以春官除旨。又復踵臨。不知庸陋賤臣。何以得此於聖明。噫。臣之不肖。無所短長。隨衆浮沈。不出下中。重以年紀衰邁。志氣摧頹。無足比數於百執事之末。而不自意一二年來。偏被我聖上甄拔之渥。旬宣之寄。近密之列。內外奔奏。榮耀備極。每一念至。惟恐涯分之已踰。報答之無階。一段衷情。寤寐如結。而今又誤恩荐降。加之以命德之秩。無名之資。罔功之愧。不惟臣過福之憂。而聖朝綜核之政。緣臣而或乖。明主嚬笑之愛。由臣而不重。則其貽累淸明之治。非細故也。反復揣量。承當無賂。冒入文字。略控衷懇。伏乞聖慈。天地父母。念名器不宜輕畀。察臣懇非出飭讓。亟命遂收臣授職秩。以幸公私。不勝大願。臣無任屛營祈懇之至。答曰。省疏具悉。卿其勿辭行公。
정조 5년
左參贊金鍾秀疏曰。伏以臣辭本夕封。促敎曉臨。誨責備至。旣嚴且溫。續奉疏批。又未準請。臣於是。惶隕抑塞。覓死不得。噫。臣之力辭新銜。是豈可已而不已也哉。不才而據主文之柄。是謂盜竊。已退而媒進身之逕。似近駔儈。此臣所以中心恥之。死不敢承命者也。苟非然者也。寶鑑跋文之事體至重。臣豈不知。期日甚急。臣豈不知。未死孤臣。效誠之有地。臣亦豈不知之。而直爲是冥然悍然。甘自陷於方命之誅也哉。臣於在朝從官之日。雖淸官要職。一未嘗强作過情之讓。以爲邀寵之計。卽通朝所共知。而今忽如此。則是其職濫。不容虛冒。身退不可復進。自知已明。而自畫已固者。居可見矣。似此事情。天日之明。豈或遺燭。而只緣臣忱誠無素。肝血之言。每歸例讓。反躬慙恧。無面可顯。噫。臣身之轉動無路。文字之製進有期。惟有及早被譴。可免重誤大事。嶺海鈇鉞。實所甘心。玆敢疾聲申籲於天地父母之前。洊犯瀆擾。臣罪萬死。伏乞聖明。亟命汰臣典文之銜。勘臣逋召之罪。使國體毋至久傷。千萬之祝。臣無任戰恐懇迫之至。答曰。省疏具悉。莫重文字。其可因卿不出。不得進呈乎。卿勿復辭。斯速行公。
정조 5년
吏曹判書李衍祥疏曰。伏以。臣卽伏承傳敎下者。有洪守榮陞六。今日政舉行兩府院君家承傳。次第調用事。命下矣。此寔出於我聖上仰慰慈心。爲便承候之道。而第伏念承候與否。不在於職之有無。品之高下。且復前後飭敎之下。居銓之臣。未知奉行。誠有所以。則臣之區區微見。亦無異同。至若趙明喆之已除。趙安鎭之將擬。視諸洪金兩人。大有間焉。故成命旣降。促敎又動。而末由奉行。惟大何是俟。玆敢略入文字。仰暴微懇。伏乞聖明。亟削臣職。重勘臣罪。以爲政臣違命者之戒焉。臣無任屛營祈懇之至。以吏曹判書李衍祥上疏。傳于金宇鎭曰。此不關於堤防。隄坊之嚴。莫急於定人志。如是然後。匪類無覬覦之望矣。成命之下。焉容乃爾。且況夏間傳敎。淳複丁寧。亶出於慰慈意。則吏判之較絜於四家堂從之勝者。太涉多事。此等上疏。何可循例捧入。捧入承旨遞差。吏曹判書李衍祥。從重推考。夜漏向闌。政望使之斯速修整入啓。
정조 5년
辛丑十月初三日午時。上御誠正閣。藥房三提調。右副承旨同爲入侍時。都提調鄭弘淳。提調鄭民始。副提調嚴璹。右副承旨金宇鎭。假注書趙衍德。記事官金鳳顯。別兼春秋金載瓚。以次進伏訖。弘淳曰。日寒猝極。夜間聖體調攝。若何。上曰。今則差勝矣。弘淳曰。凡他諸症。俱得復常乎。上曰。此是一時失宜之症。顧何致慮乎。弘淳曰。王大妃殿氣候。若何。上曰。一樣矣。弘淳曰。惠慶宮氣候。何如。上曰。一樣矣。弘淳曰。大祭在近。聖候尙未復常。寒事則有踰日昨。此時親享。實非節宣之方。俾令大臣。以爲替行之地甚宜矣。上曰。所患今臻差復。日寒不甚大段。旣下躬行之命。而何可因一時之𧏮。遽爲中止乎。弘淳曰。今年置閏成歲。故此月便是深冬。雖緣聖孝彌篤。有此親祭之命。而見今日寒如此。玉候欠和。勿以成命之旋寢。執以爲難。亟從臣等之請。是所望矣。上曰。今年則四時祭享。一不行禮者。揆以情理。極涉欠缺。且近來或經誓戒。或過肄儀。屢次停止。亦乖事宜。今番則予病旣臻差減。日候不至嚴寒。何可遽然命停耶。民始曰。伏聽玉音。尙有餘感。必軫愼疾之方。亟許大臣之請。誠宜矣。上曰。先大王聖孝出天。四時將事。必以躬行。無或闕焉。乙酉以後。或有攝行之事。而一歲一番。雖在倦勤之歲。終無闕焉。予旣年未衰老。病不防務。則豈可公然停止乎。弘淳曰。聖念固是萬萬出常。而至於先大王休烈。殿下安得以跂及乎。上曰。卿言誠是矣。予於先大王。豈敢追聖德之萬一。而惟予體事之道。惟切憧憧矣。弘淳曰。四七兩月。猶可躬行。而至於冬朔。則實難將祼。今玆陟降之靈。庶鑑聖孝。大抵聖人之道。克愼節宣。以奉宗社。是爲體述之孝矣。民始曰。臣聞吳道炯言。則頭疼之症。膈滯之候。實非一時致感之患。徹曉將祼。必有添損。臣等區區之慮。實無更言矣。上曰。予之所患。出於膈滯之故。而每致勞攘。則必有差減之節。故日昨果試觀暢消滯之行矣。論以日序。則且有三寒四溫之候。逮當將事之夜。似有紓寒之道矣。今番若不躬祼於太廟。則景慕宮酌獻禮。亦不得親行。其在情私。亦豈不愴缺乎。大抵敬享宗廟。固是古帝王重禮之道。而年未衰耗之前。惟當竭力奔走。是爲第一件事矣。弘淳曰。聖孝至此。臣不敢縷縷仰懇。而今此首醫。方待閤外。以爲入診。宜矣。上曰。此是一時膈滯之症。何足以診察乎。民始曰。此月卽是換節之時。而若致少忽。則必有損節之患。伏願聖上。益加善攝焉。上曰。尙衣提調。今此入來。予有可言者矣。日昨受誓戒時。着其舊製絳紗袍。則幅樣甚窄。以至更着之境。推此以觀。予亦不知其體樣之如是廣闊矣。今此絳袍冕服。趁玆祭享。必爲改造。然後可以將事。卿其預先造成。必須稱制。可也。今予所患。亦出於更衣時失宜而然矣。民始曰。絳紗袍。庶可趁卽造成。而冕服則似難及期。第尺樣命下。然後可以裁成矣。上曰。當有下敎矣。弘淳曰。玉體之如是豐健。實是元氣充滿之致也。臣等。實不勝欽歎矣。上曰。先王朝甲辰年所御衣服。今予試着。合稱其制。是甚其異且感矣。弘淳曰。計其年。則先朝甲辰。卽殿下之明年。而衣制之如是相稱。可謂前聖後聖。同一揆也。此亦稀貴之事矣。上曰。卿之畫像。恰似其貌。時或開覽。可得如對卿儀矣。弘淳曰。今玆許臣登筵。仰瞻天顔。可謂畢展耿耿之懷矣。然而臣前後待罪藥院。多速罪過。時自數愆。每切惶悚矣。上曰。卿言過矣。閱月在直。以致勞苦。實無以俯答卿等矣。至於吳道炯。亦云太勞。而尤無酬勞之道。是甚爲難矣。弘淳曰。此是職分所甘。有何酬賞之典耶。民始曰。擧動前。連以此劑可以進御乎。上曰。藥劑當否。問于首醫。以爲煎入。可也。民始曰。首醫。亦未得診察聖候。故姑未知藥劑當否。卽命入診後。以爲隨症進藥。似好矣。上曰。然則醫官召入。可也。賤臣承命出。與吳道炯徐命緯。偕入進伏。上命按脈。道炯入診訖。奏曰。左三部似虛。右三部乍浮數矣。上曰。擧動前連服此藥爲宜乎。道炯曰。非但有上氣之候。且有外氣之症。加進二貼。似好矣。上曰。加用此劑。以致消散太過。則此亦難矣。道炯曰。恐有是慮。以蘇葉五分減入。誠宜矣。上曰。蛔氣易發。以用當劑則。似好矣。道炯曰。加入烏梅。則可以制蛔矣。弘淳曰。脈候尙未復常。太廟將祼之禮。益加商量。以爲下敎。是甚萬幸矣。上曰。當自量處之矣。命道炯等先退。上曰。作隊船事。卿其得聞。而果何如耶。弘淳曰。船弊之多端。出自江民之自作矣。大抵各邑之捧稅。自有厚薄之不同。準斛之邑。船皆爭赴。薄捧之縣。人皆厭避。故稅運極難。果有作隊之設矣。行之未久。故監司洪樂仁。狀請仍罷矣。上曰。漕船若復設置。則民情。果何如。弘淳曰。漕船之特命停罷。實出軫恤之聖意。若言其弊。則江民之杜絶生涯。實無可言矣。上曰。其弊也第一江民。第二松政。各邑亦有其弊矣。漕船之爲數。將至二十九隻。而若許造成。則船材得於何處乎。似聞近來。欲造船隻。則該道本無松木。輒移劃於嶺南云。旣無船材。而何以造船乎。弘淳曰。聖敎誠然矣。漕船若設。則其害不在於各邑與京師。而爲弊則。專歸於江民矣。上曰。若設漕船。則江上將至無船之境。而轉輸之路。必致斷塞。今以私穀之難輸者。雖或作錢而來。豈至成實乎。且聞江船。比前大減云。是何故耶。民始曰。近年以來。松政甚艱。以致造船之無多。故果如是云矣。上曰。嶺南湖南。旣設漕倉。今於湖西。又設漕船。則其爲江民之弊。當如何哉。民始曰。嶺南則設置漕船。果有大效矣。上曰。漕復米。亦有弊源矣。日昨所下傳敎。自備局。卽爲發關。而各邑之受賂船漢。每至十餘石云。言其數則不甚大段。而究其弊則實無可言。言其卑瑣。爲官長者。豈非羞恥之甚乎。弘淳曰。十餘年前。則初無如此之弊。而其曰受賂者。貽羞於朝廷。甚不細矣。上曰。退至三四年。亦無此等事矣。弘淳曰。臣亦聞之。江民輩。初無船隻之備。而輒以空手。或圖得請簡。或納賂官吏。劃得稅穀辦賣其穀。求買退船。以是之故。原數之不足。初無可論。而致敗之輒多。實由於是。究其情狀。則極爲痛駭矣。上曰。吏民之如是作奸。實難痛禁矣。傳敎中。亦備此說。而自明年爲始。若有官吏誅求之弊。則當施重律。決不饒貸矣。弘淳曰。在昔漕船創設之初。各邑別擇富實人。以爲載送。故果無爲弊矣。今則謂有船利。擧皆圖囑以載。那免奸弊之如是乎。民始曰。江民雖以作隊事。有所齊訴。而抑亦有難行之一端。其船若或齊赴於湖南。則湖西無所運之船。且夫盡向於湖西。則湖南無可載之舶。以此論之。則兩道中一道。實無轉輸之望。此實難施者矣。上曰。漕船若復加設。則江民之爲弊。實無可言矣。命藥房先退。上命宇鎭書傳敎曰。今番親享時。奠幣瓚爵官。堂上執禮。一則未經吏議。一則資淺之人。該曹塡差。未免苟艱。勿論承旨閣臣。當品人中。以誓戒參班者。改塡事。分付。又命書傳敎曰。政官牌招開政。上曰。李命勳。何以不參肄儀乎。載瓚曰。謂有犯染。初不進來。故更送命帖矣。肄儀罷歸之際。路上逢見。則答以中路遲滯云。故果以草記仰達矣。臣與左副。有所酬酢。而若云犯染。則雖至被罪。固當不參。而晩始來到者。有若巧避者然。事甚怪駭矣。上命書吏曹草記。李命勳。論罪批答訖。宇鎭曰。日昨兵曹草記中。擧動時軍兵磨鍊。題下批旨。而禁軍名數。初無批下之事。何以爲之乎。上曰。草記中。以禁軍二番加書頒布。可也。載瓚曰。國朝寶鑑進書儀註。今已釐正。而進書日字。尙遠。當奉安於本閣乎。上曰。以差備入之。可也。仍命退。諸臣以次退出。
정조 5년
辛丑十月初三日酉時。上御觀物軒。坐直承旨入侍時。右承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。吏批開政乎。有防曰。姑未開政矣。上曰。開政命下。已移時而尙未擧行。何故也。有防曰。吏判方陳疏云矣。上曰。以何事而陳疏云耶。有防曰。以俄下傳敎中洪守榮金龍柱調用承傳之不得奉行。陳疏自列云矣。上曰。旣以承候爲言。則所重攸在。而銓長之終始固執。不卽擧行。誠莫曉其意也。有防曰。聖敎雖出於仰慰慈殿慈宮之意。而吏判之爭執。臣則以爲無怪矣。上曰。金尙集何不肅拜乎。有防曰。疏批尙不下。故不得出肅云矣。上曰。再昨日。前刑曹參判疏批書下時。同爲書下。使之頒布。則今此未下批云爾者。必是伊時政院做錯矣。因命書疏批。又命書傳敎曰。禮曹參判疏批。與前刑曹參判疏批。一紙書下。同時頒布。而今聞尙未下批。必是政院之做錯。當該承旨。從重推考。命退。承史以次退出。
정조 5년
行都承旨嚴璹藥院直。行左承旨金尙集齋直。右承旨徐有防齋直。左副承旨李在學未肅拜。右副承旨趙時偉病。同副承旨金宇鎭齋宿。注書趙興鎭齋直李祖承藥院直。事變假注書李萬榮仕。
정조 5년
以香室受押單子。傳于徐有防曰。出宮時當親押矣。
정조 5년
徐有防啓曰。因禮曹草記。今此冬享大祭親行時。犧牲看品。明日當爲擧行。而典牲提調有闕之代。卽令本院。稟旨變通事。允下矣。所當令該曹差出。而吏曹判書李衍祥。罷職。參判參議未差。銓曹無人。無以擧行。何以爲之。敢稟。傳曰。考例擧行。
정조 5년
傳于金尙集曰。在院承旨入侍。
정조 5년
有政。吏批。行判書李衍祥。參判★★★。參議★★★。右承旨徐有防進。以李在學爲承旨。洪守榮爲司僕主簿。金龍柱爲永禧殿參奉。
정조 5년
兵批。判書李性源病。參判鄭昌聖病。參議申應顯入直進。參知鄭志儉病。行左承旨金尙集進。無政事。
정조 5년
領敦寧府事李溵箚曰。伏以太廟親享。期日已迫。固知聖上不匱之孝思。出尋常萬萬。而卽伏聞聖候方在靜攝。湯劑連爲煎入。下情憂慮。當復如何。又況日候猝寒。無異嚴冬。此時觸冒外氣。徹夜將事。實非大聖人愼疾之方。以殿下聖明。不待諸臣之請。必有以翻然寢還。而昨日藥院之求對。相臣玉堂之陳箚。未蒙兪允。臣非不知藹然聖孝。雖以勉許爲難。而顧今聖躬之保護。節宣之毋愆。宜無所不用其極。愚衷耿耿。不能自已。曉燭治箚。言不知裁。伏乞聖上。亟從攝行之請。以副群下之望。臣不勝千萬顒祝之至。取進止。答曰。省箚具悉卿懇。廟宮四時之享。今年一未躬行。又豈可命攝。昨今兩大臣箚批。此意悉已及之。幸望勿以爲慮也。仍傳曰。此批答遣史官。傳諭于領敦寧。
정조 5년
領中樞府事金尙喆箚。曰伏以孟冬風寒。無異嚴沍。而況伏聞聖候方在調攝之中。此時太廟親享之擧。有非聖人愼疾之義。保護之地。輔弼之臣。已有筵請箚陳。猶未蒙許。此雖出於孝思篤至。未暇自恤於聖躬之受損。而今日國家。悠悠萬事。莫大於保護聖躬。聖躬之不宜一毫自輕。實是爲宗社也。今若觸寒移蹕。徹曉將事。升降趨數。玉趾多勞。不知不覺之中。萬一有風露之感。則視於無形。聽於無聲。孝之至也。於昭陟降之靈。其將悅豫於祼薦之親將耶。抑當眷係於聖體之傷損耶。伏想聖心。每以攝行。有所怵惕。而歲歲年年。無時不躬行。何必强行於不當行之時耶。古人所謂奈高廟太后何者。臣竊爲殿下誦之也。臣之癃病。自入寒節。舊症新恙。一倍添苦。閉戶涔涔。昏憒日甚。日前受誓之班。亦未能趨參。虧分廢禮。臣方縮伏訟愆。而區區憂愛之忱。終不能自已。迺敢替進短箚。伏乞亟寢親享之命。以副臣民之望焉。取進止。答曰。省箚具悉卿懇。比聞卿聰聽。不如前。憂慮政切。際此諗卿箚本。首尾三百有餘字。辭理條暢。明知卿筆力中出來。卿之元氣尙旺。據此益驗。竊爲之欣幸。冬享躬祼之擧。諒匪可已。矧今微疴夬蘇。觸冒無難。或者遣官替行。來朔躬享。亦將攝事。情禮虧缺。爲如何哉。然卿請至此。若於行祀時。入小次等節。擬欲觀勢如儀爲之。卿須勿以爲慮。至如未簉誓班。豈必過加辭巽。更望安意愼攝。仍傳曰。此批答遣史官。傳諭于領府事。
정조 5년
辛丑十月初四日巳時。上御誠正閣。抄啓文臣製述入侍時。右承旨徐有防。記事官趙興鎭。兼春秋張顯慶金鳳顯。以次進伏訖。引儀。引試官以下抄啓文臣入就位。臚唱。行四拜禮後。試官判府事李徽之。戶曹判書鄭民始。禮曹判書徐浩修。一直提學沈念祖。二直提學鄭志儉。以次進伏。徽之曰。數日日氣。無異大冬。此時聖體。若何。上曰。一向矣。徽之曰。伏聞近日。聖候以微感。有欠和之節云。此時徹夜將事。恐有妨於保嗇之道。親享之聖意。非不勝欽仰。而調攝之節。亦不可不重。臣意特寢享事親行之命。區區所望矣。念祖等曰。冬享親行之命。雖出於繼述之至意。而初寒日氣。易致觸傷。且近日聖候。乍有微感。此時徹宵將事。實不勝憂慮之至。臣等旣在起居之列。敢此仰達矣。上曰。卿等所陳固好矣。而春夏大享。俱不親行。情禮缺然。況且所愼已差復。一時徹夜。何妨之有。仍命民始。持懸題紙進前。民始奉紙進伏。命書五言四韻題運甓及七言四韻題投轄。書訖。懸題官。奉題懸之。上曰。日寒如此。應試人皆出司謁房。製進之意。分付。原任閣臣金宇鎭。亦爲同往司謁房。製進之意。分付。又敎曰。試官姑爲小退。科次時入侍。可也。試官小退。上還內。少頃。上還御。敎曰。試券已盡捧耶。有防曰。俄已盡捧矣。上曰。試官入侍。賤臣承命出。與試官偕入進伏。命考試。上曰。二天試券句作贍敏。文華穎拔。誠奇作矣。徽之曰。然矣。三天之文。亦善作矣。盡考後。書等坼祕封。有防讀奏二天卽鄭東浚試券。三天洪仁浩之試券也。皆爲優等。上曰。此兩人才誠奇矣。民始曰。果如聖敎矣。近來新進名官中無出此人之右矣。仍命試官先退。有防曰。副校理李宗燮。旣入闕中。不爲謝恩。事體未安。推考警責。何如。上曰。依爲之。仍命退。承史以次退出。
정조 5년
辛丑十月初四日酉時。上御觀物軒。承旨入侍時。行左承旨金尙集。右承旨徐有防。右副承旨金宇鎭。記事官趙興鎭。兼春秋金鳳顯。別兼春秋鄭東浚。以次進伏訖。上曰。都憲之箚救吏判。誠怪訝矣。洪守榮金龍柱兩人。特欲調用。非爲渠也。亦非爲渠家也。慈殿慈宮。本家至親中着帽帶承候者無人。予於慈殿慈宮。若有一半分仰慰之道。當無所不用其極。況此調用之命。無關於隄防。專爲承候之地。則吏判之謂以至親之近出。終不擧行。至於此陳疏。則有大不然者。予之處分。烏可已也。都憲不諒予意。忙急陳箚。殆若義理者然。實所未曉也。然而臺言旣如此。予今特爲允從。吏判仍授前職。仍命書傳敎曰。旣有筵敎。昨日銓堂罷職之命爻周。又敎曰。宣仁門留門。吏判卽令入來。使之當刻內。開政擧行。仍命退。承史以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨李在學坐直。右副承旨趙時偉坐直。同副承旨金宇鎭坐。注書趙興鎭仕李祖承仕直。事變假注書李萬榮仕。
정조 5년
金尙集啓曰。明日大駕詣宗廟後。王大妃殿惠慶宮問安。何承旨進去乎。敢稟。傳曰。左承旨進去。
정조 5년
金尙集。以義禁府言啓曰。明日動駕時。各差備都事。當爲備員。出使都事尹美基。令該曹。口傳相換。以爲分排之地。何如。傳曰。允。
정조 5년
吏曹口傳政事。禁府都事尹美基。掌苑署奉事李養遠相換。
정조 5년
李在學。以內醫員官員。以都提調提調意啓曰。年例燕貿藥材。依昨年磨鍊。而其中有不可不復舊者。有新貿者。故就其元數中。考其緊歇多寡增別單書入之意。敢啓。傳曰。知道。
정조 5년
辛丑十月初五日辰時。上御觀物軒。禮房承旨入侍時。右承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。昨夜政官何時出去乎。有防曰。四更初出去矣。上曰。再昨日銓堂之必欲固執者。豈不乖當乎。昨夕下敎。非予欲費聲氣而然也。以不當之事。終始爭執。豈不郞當之郞當乎。有防曰。聖敎如此。無仰達之辭矣。仍命讀公事。有防讀奏訖。命書傳敎曰。目下似有掣肘之端。此時將事。反涉欠誠。明日冬享大祭。遣大臣攝行。而展拜仍行。省牲省器後。還宮。該房知悉。命書榻敎曰。明日出還宮門路。以協陽門爲之。仍命退。承史以次退出。
정조 5년
辛丑十月初五日辰時。上御誠正閣。左副承旨。一二直提學入侍時。左副承旨李在學。一直提學沈念祖。二直提學鄭志儉。記事官李祖承。編修官張顯慶。別兼春秋徐龍輔。以次進伏訖。上曰。冬享則。永寧殿。不行享祀乎。在學曰。然矣。命書傳敎曰。永寧殿祭物。已皆捧上云。旣捧之後。不可還下。祝文亦已啓下。以攝行之意。祝文中添入。獻官。以單獻依太廟朔望俗節例。塡差。已參肄儀人中塡差事。分付。上曰。兼春秋。持此傳敎。往太廟。傳諭于獻官。可也。顯慶承命出。又命書傳敎曰。明日動駕。不過暫時往來。留陣節次除之。斥候伏兵。則原節目中付標。上曰。講義不可不趁早頒示。御製條問。當爲製下。試官條問。亦卽爲搆出。可也。志儉曰。每於殿座及動駕時。直閣待敎。以侍臣參班。而今番則檢校直閣待敎。與實官有異。何以爲之乎。事係定式。故敢此仰達。上曰。依前以侍臣班進參。可也。念祖曰。然則。檢校參班之時。乘內廐馬一節。何以爲之乎。上曰。依時任例爲之。可也。念祖曰。本閱考功時。檢校無參坐之事。而今則旣與時任無間。何以爲之乎。上曰。自今以後。一體參坐。可也。念祖曰。然則禮數節次。用時任爲之乎。抑以時原任相見禮爲之乎。上曰。此則相議參酌磨鍊。可也。顯慶回奏曰。祭物皆已捧上。而獻官亦爲出去故。分付於守僕等矣。命退。諸臣以次退出。
정조 5년
辛丑十月初五日午時。上御誠正閣。左副承旨入侍時。左副承旨李在學。記事官李祖承。編修官張顯慶。別兼春秋林錫喆。以次進伏訖。上曰。太廟守僕等。待令。守僕朴昌彦李昌彬金尙禮等。立階下。上曰。宗廟祭享時。俗節大享。各有器數。詳爲奏達。可也。昌彦等曰。四大享。則籩豆各爲十二。而朔望時則二豆二籩矣。上曰。今番擬親行。故祭物皆以親行例磨鍊矣。雖不得躬將。然永寧殿。以朔望例設行告由祭。實爲允當。抑有旁照之例乎。昌彦等曰。乙未九月初一日。朔祭時。有兼行永寧殿之事。其他古例。未及知之矣。上曰。此可爲旁照之例也。祭物如用朔望例。則封進祭物。不可不還退。事近屑越。以大享例擧行。而單獻告由。可也。上曰。告由祭官已差塡乎。在學曰。以終獻官。仍以差之矣。命退。承史以次退出。
정조 5년
辛丑十月初五日申時。上御誠正閣。坐直承旨入侍時。右副承旨趙時偉。記事官李祖承金鳳顯。別兼春秋林錫喆。以次進伏訖。上曰。俄下嶺伯處有旨。眞諺飜謄。宣布坊曲。而此後凡係憂民下敎。則亦繼此曉喩事。卽爲分付。上又曰。嶺伯方在何邑云耶。時偉曰。至昌原。知監司遞易之報。方到營交龜後。卽當發左沿之巡云矣。上曰。李禮輔按覈之際。不拘顔私。各別嚴査之意。亦爲一體。分付。命退。承史以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨李在學坐。右副承旨趙時偉坐直。同副承旨金宇鎭坐直。注書趙興鎭仕直李祖承藥院直。事變假注書李萬榮仕。
정조 5년
大駕詣太廟。入齋室後。奎章閣政院玉堂藥房。口傳問安。答曰。知道。
정조 5년
太廟展拜。還入齋室後。奎章閣政院玉堂藥房。口傳問安。答曰。知道。
정조 5년
金宇鎭。以義禁府言啓曰。延日前縣監趙惠慶。拿囚之意。敢啓。傳曰。知道。
정조 5년
趙時偉。以訓鍊都監禁衛營御營廳言啓曰。東廟東邊墻垣十四間頹毁處。今已畢築之意。敢啓。傳曰。知道。